78)

Den forenklede metode kræver identificering af aktiviteter blandt dem, der er anført i artikel 169, 170 og 171 i forordningen om fusionsmarkedsordningen, og vurdering af om de mængder og omkostninger, der er omfattet af disse aktiviteter, er betydelige. Følgende fire bokse viser for hver af de tre sektorer situationer, hvor sådanne aktiviteter repræsenterer betydelige mængder af det pågældende produkt og betydelige omkostninger til produktion og afsætning af produktet på markedet, således at PO'en kan være omfattet af undtagelsen. Dette kan opnås gennem en aktivitet eller gennem en kombination af flere aktiviteter, hvor ingen af de aktiviteter, der er opført i undtagelsen, i sig selv sandsynligvis medfører betydelig effektivisering. Hver situation kræver en individuel analyse for at kontrollere, at de omkostninger og de mængder, der er omfattet af disse aktiviteter, er tilstrækkelige til at skabe betydelig effektivisering. Formålet med følgende eksempler er ikke at opstille en udtømmende liste over alle de situationer, hvor den forenklede metode finder anvendelse. OLIVENOLIESEKTOREN Anvendelse af testen betydelig effektivisering Eksempler på situationer, hvor de fælles aktiviteter anført i artikel 169 i forordningen om fusionsmarkedsordningen sandsynligvis medfører betydelig effektivisering i forbindelse med den forenklede metode. i) Fælles forarbejdning 1. Fælles forarbejdning medfører sandsynligvis betydelig effektivisering i visse situationer. Dette kan f.eks. være tilfældet, når PO'en forarbejder over halvdelen af den mængde oliven, der høstes af dens medlemmer til produktion af olivenolie i en olivenoliemølle. Det kræver en betydelig investering at etablere en olivenoliemølle. Forarbejdning af olivenolie foregår normalt i flere stadier, herunder: rensning af oliven, presning af oliven og filtrering af olivenolien samt andre processer. I en sådan situation, hvor der ved fælles forarbejdning i en PO produceres mere end halvdelen af den olivenolie, der markedsføres af PO'en, skaber PO'en sandsynligvis betydelig effektivisering sammenlignet med en situation, hvor medlemmerne enkeltvis søger at forarbejde deres oliven, hvorfor betingelserne i den forenklede metode er opfyldt. ii) Fælles emballering, mærkning eller salgsfremstød 2. Fælles emballering/aftapning og mærkning af olivenolie medfører sandsynligvis betydelig effektivisering i visse situationer. Dette kan f.eks. være tilfældet, hvis PO'en udfører disse aktiviteter for over halvdelen af den olivenolie, som markedsføres i en olivenoliemølle. Fælles emballering/aftapning og mærkning kræver normalt en betydelig investering til opkøb af den nødvendige teknologi/de nødvendige maskiner. I en sådan situation, hvor en PO's aktiviteter med fælles emballering/aftapning og mærkning omfatter mere end halvdelen af den olivenolie, som markedsføres af PO'en, skaber PO'en sandsynligvis betydelig effektivisering og opfylder derfor betingelserne i den forenklede metode. 3. Fælles salgsfremstød medfører sandsynligvis betydelig effektivisering i visse situationer. Det kan f.eks. være tilfældet, hvis en PO udvikler og markedsfører et forædlet produkt. Et produkt »er forædlet«, hvis det f.eks. adskiller sig fra andre produkter på grundlag af et særligt sæt kendetegn, der opfylder særlige kundekrav. PO'en kan differentiere sit produkt gennem produktionsmetoden (f.eks. til produktion af økologisk olivenolie) eller andre faktorer. I denne sammenhæng er det fælles salgsfremstød afsætningsdelen af en integreret strategi om salg af et sådant produkt med merværdi, og det fælles salgsfremstød omfatter alle de mængder, der markedsføres af PO'en. PO'en fastsætter og sikrer overholdelse af produktets specifikationer: det omfatter f.eks. udvikling af et passende sæt specifikationer, planlægning af produktionsprocessen og kvalitetskontrol i forbindelse med sådanne specifikationer, indkøb af de rå- og hjælpestoffer, der er nødvendige for at overholde specifikationerne osv. Omkostningerne ved en sådan integreret tilgang til overholdelse af specifikationerne er betydelige, både for PO'en og dens medlemmer. I en sådan situation skaber PO'en sandsynligvis betydelig effektivisering og opfylder derfor betingelserne i den forenklede metode. Sektorspecifikke fælles salgsfremstød, som f.eks. generel fremme af forbruget af olivenolie, er ikke omfattet af undtagelsen, fordi sådanne kampagner ikke er en aktivitet, der gennemføres af en enkelt PO, men en aktivitet, der samordnes mellem producenter og/eller PO'er i samme sektor, der har til formål at gavne hele sektoren og ikke blot en enkelt PO. iii) Fælles tilrettelæggelse af kvalitetskontrol 4. Fælles tilrettelæggelse af kvalitetskontrol medfører sandsynligvis betydelig effektivisering i visse situationer. Dette kan eksempelvis være tilfældet, når en PO sikrer ensartet kvalitet af de produkter, der produceres af dens medlemmer, enten fordi dette er påbudt ved lov eller ved en fastlagt standard (f.eks. hvis PO'en og dens medlemmer sigter mod at opfylde købernes krav). PO'en hjælper først og fremmest med at opnå kvalitet gennem vejledning og ydelse af støtte vedrørende produktionsprocesser. I den forbindelse yder PO'en tjenester til producenterne vedrørende marken såsom rådgivning om bedre metoder til at anvende plantesundhedsfremmende agenser, andre kemikalier og gødningsstoffer, om anvendelse af bedre produktionsteknikker, bistand med produktionsproblemer på bedrifterne og problemer vedrørende regulering og inspektion, hvilket hjælper producenten til at opnå et kvalitetsprodukt. For det andet udfører PO'en også test (egne eller udliciterede) for at kontrollere kvaliteten af den olivenolie (laboratorietest af aciditet og tilstedeværelse af pesticider, test af organoleptiske egenskaber osv.), som er produceret af dens medlemmer, og som PO'en skal markedsføre. Sådanne test foretages enten for at påvise over for uafhængige certificeringsorganer/kontrollanter, at produkterne opfylder de lovpligtige krav eller standardkravene og/eller for at bevise over for køberen/køberne, at produkterne opfylder dennes/deres krav. Omkostningerne ved alle disse aktiviteter er betydelige, hvis disse aktiviteter omfatter mere end halvdelen af den olivenolie, som PO'en markedsfører. I en sådan situation skaber PO'en sandsynligvis betydelig effektivisering, fordi det ville være langt dyrere for medlemmerne hver for sig at opnå samme resultat. Som følge heraf skaber PO'en i en sådan situation sandsynligvis betydelig effektivisering og opfylder derfor betingelserne i den forenklede metode. iv) Fælles distribution Fælles distribution kan omfatte følgende aktiviteter: fælles transport, oprettelse af et distributionscenter eller en salgsinfrastruktur og/eller tilrettelæggelse af en salgsplatform. 5. Fælles transport skaber sandsynligvis betydelig effektivisering i visse situationer. Det kan eksempelvis være tilfældet, hvis PO'en organiserer transporttjenester fra olivenlunde til forarbejdningsstedet (olivenmøllen) for mere end halvdelen af den olivenolie, der markedsføres af PO'en, eller hvis PO'en organiserer transporttjenester fra flere olivenmøller til emballerings-/aftapnings- og mærkningsstedet for mere end halvdelen af den olivenolie, som PO'en markedsfører. Transportomkostninger udgør en betydelig del af omkostningerne til produktion og afsætning af produktet på markedet. I den forbindelse kan PO'en forvalte transportvirksomheden mere effektivt, i forhold til hvad de enkelte medlemmer kan opnå hver for sig. PO'en kan f.eks. opnå stordriftsfordele ved at transportere større mængder, konsolidere antallet af forsendelser og reducere aflæsnings- og håndteringsomkostninger. I en sådan situation opnår PO'en derfor sandsynligvis en betragtelig omkostningsreduktion og skaber betydelig effektivisering i forhold til, hvad de enkelte medlemmer ville kunne opnå hver for sig, og PO'en skaber derfor sandsynligvis betydelig effektivisering og opfylder dermed betingelserne i den forenklede metode. 6. Oprettelse af et distributionscenter eller en salgsinfrastruktur og/eller tilrettelæggelse af en salgsplatform. Kommissionen er ikke bekendt med en situation, hvor et distributionscenter, en salgsinfrastruktur og/eller en onlinesalgsplatform i sig selv kan skabe tilstrækkelig betydelig effektivisering til at opfylde betingelserne i testen betydelig effektivisering i olivenoliesektoren. Hvis omkostningerne ved disse aktiviteter i kombination med andre aktiviteter såsom transport og kvalitetskontrol er betydelige, kan et distributionscenter imidlertid skabe betydelig effektivisering, hvis de omfattede mængder svarer til over halvdelen af de produkter, der markedsføres af PO'en. Således skaber PO'en sandsynligvis betydelig effektivisering og vil derfor opfylde betingelserne i den forenklede metode. PO'en kan f.eks. forvalte et fælles distributionscenter, transporten af produktionen og en onlinesalgsplatform. Hvis de mængder, der er omfattet af disse aktiviteter, udgør over halvdelen af de mængder, der markedsføres af PO'en, er omkostningerne ved at oprette og forvalte disse aktiviteter betydelige, og aktiviteterne vil sandsynligvis samlet skabe betydelig effektivisering, således at PO'en vil opfylde betingelserne i forenklede metode. v) Fælles brug af udstyr eller lagerfaciliteter 7. Fælles brug af udstyr medfører sandsynligvis betydelig effektivisering i visse situationer. Det kan f.eks. være tilfældet, når PO'en foretager de nødvendige investeringer i væsentlige landbrugsmaskiner (f.eks. høstmaskiner, applikatorer til plantesundhedsfremmende agenser, gødning, pesticider) og sikrer korrekt anvendelse og vedligeholdelse af dem. I så fald afholder PO'en indledningsvist investeringsomkostningerne ved at købe udstyret (nyt eller brugt) til fremstilling af olivenolie. PO'en afholder derefter andre omkostninger vedrørende vedligeholdelse og sikring af korrekt anvendelse af udstyret (f.eks. uddannelse). De indledende investeringer og andre omkostninger til udstyr medfører betydelige omkostninger, hvis de vedrører betydelige mængder. I denne sammenhæng er omkostningerne til anvendelsen af udstyret betydelige, hvis betydelige dele af de mængder, der markedsføres af PO'en, produceres ved hjælp af det fællesejede udstyr. Hvis udstyret anvendes til at producere over halvdelen af den mængde olivenolie, der markedsføres af PO'en, skaber PO'en således sandsynligvis betydelig effektivisering. Nyt udstyr eller nye maskiner er ofte en nødvendighed for at øge produktiviteten samt sikre, at produktet opfylder efterspørgslen på markedet. Men nogle producenter har ikke råd til nyt udstyr på grund af de store investeringer, der kræves, og derfor kan fælles anvendelse af udstyr spare omkostninger for medlemmerne og øge deres produktivitet. I en sådan situation opfylder PO'en betingelserne i den forenklede metode. 8. Fælles brug af lagerfaciliteter medfører sandsynligvis betydelig effektivisering i visse situationer. Det kan f.eks. være tilfældet, når PO'en foretager de nødvendige investeringer i lagerfaciliteter og sikrer korrekt anvendelse og vedligeholdelse deraf. PO'en afholder de indledende investeringsomkostninger til lagerfaciliteter ved at købe eller planlægge og opføre faciliteterne. PO'en afholder andre investeringsomkostninger til modernisering af lagerfaciliteterne. Investeringer i lagerfaciliteter medfører betydelige omkostninger, hvis de vedrører betydelige mængder. Omkostningerne til anvendelse af lagerfaciliteter er ligeledes betydelige, hvis betydelige andele af PO'ens olivenolie lagres via disse faciliteter. Såfremt oplagringsaktiviteterne omfatter over halvdelen af den olivenolie, som PO'en markedsfører, og dermed udgør en betydelig mængde, medfører PO'en sandsynligvis betydelig effektivisering. Når PO'en stiller lagerfaciliteter til rådighed, kan det medføre lavere omkostninger i forhold til en situation, hvor medlemmerne hver for sig ville skulle investere i lagerfaciliteter. Muligheden for at lagre produktet uden straks at levere det til en tredjepart, eventuelt i en længere periode og muligvis i større mængder, giver PO'ens medlemmer mulighed for at sælge deres produkter, når prisen er mest gunstig og ikke nødvendigvis på høsttidspunktet, når udbuddet er størst. Det kunne også løse ubalancen i udbuddet som følge af de varierende mængder oliven, der høstes i forskellige år. I en sådan situation opfylder PO'en betingelserne i den forenklede metode. vi) Fælles forvaltning af affald med direkte forbindelse til produktionen af olivenolie Kommissionens oplysninger tyder på, at fælles forvaltning af affald med direkte forbindelse til produktionen af olivenolie normalt foregår sammen med den fælles forarbejdning, som i sig selv, hvis den omfatter mere end halvdelen af den olivenolie, der markedsføres af PO'en, sandsynligvis medfører betydelig effektivisering og derfor opfylder betingelserne i den forenklede metode (se ovennævnte punkt i) vedrørende fælles forarbejdning). vii) Fælles indkøb af rå- og hjælpestoffer 9. Fælles indkøb af rå- og hjælpestoffer medfører sandsynligvis betydelig effektivisering i visse situationer. Det kan f.eks. være tilfældet, hvis der indkøbes betydelige mængder, hvorved PO'en kan opnå betragtelige rabatter, bedre leveringsbetingelser og/eller kreditvilkår for sammenlignet med, hvad en individuel producent ville opnå. Desuden kan PO'en ved at købe disse rå- og hjælpestoffer for sin regning sikre, at de lagres og/eller leveres korrekt. Når en PO indkøber gødningsstoffer, plantesundhedsfremmende agenser, pesticider eller energi (brændstof, el) for sine medlemmer, udgør disse rå- og hjælpestoffer betydelige omkostninger (50). Hvis en PO indkøber en mængde af disse rå- og hjælpestoffer, der svarer til, hvad der er nødvendigt for at producere over halvdelen af den olivenolie, der markedsføres i fællesskab, skaber PO'en sandsynligvis betydelig effektivisering. I en sådan situation opfylder PO'en betingelserne i den forenklede metode. Indkøb af andre typer produktionsinput, såsom IT-support, økonomisk eller teknisk rådgivning og tjenesteydelser vedrørende plantesundhed, indebærer normalt ikke i sig selv betydelige omkostninger for PO'en. Det er derfor ikke sandsynligt, at PO'en vil skabe betydelig effektivisering, så den kan omfattes af undtagelsen. viii) Kombinationer af aktiviteter 10. Kombination af aktiviteter i en situation, hvor ingen af aktiviteterne omfatter mere end halvdelen af den olivenolie, som markedsføres af PO'en, skaber sandsynligvis betydelig effektivisering i visse situationer. Boksen om kombinerede aktiviteter nedenfor indeholder yderligere oplysninger. OKSEKØDSSEKTOREN Anvendelse af testen betydelig effektivisering Eksempler på situationer, hvor de fælles aktiviteter anført i artikel 170 i forordningen om fusionsmarkedsordningen sandsynligvis medfører betydelig effektivisering i forbindelse med den forenklede metode. i) Fælles distribution Fælles distribution kan omfatte følgende aktiviteter: fælles transport, oprettelse af et distributionscenter eller en salgsinfrastruktur og/eller tilrettelæggelse af en salgsplatform. 1. Fælles transport skaber sandsynligvis betydelig effektivisering i visse situationer. Det kan eksempelvis være tilfældet, hvis PO'en organiserer transporttjenester fra produktionsstedet til køberen eller til forarbejdningsstedet for mere end halvdelen af det kvæg, som PO'en markedsfører. I den forbindelse kan PO'en forvalte transportvirksomheden mere effektivt, i forhold til hvad de enkelte medlemmer kan opnå hver for sig. PO'en kan f.eks. opnå stordriftsfordele ved at transportere større mængder, konsolidere antallet af forsendelser og reducere aflæsnings- og håndteringsomkostninger. I en sådan situation opnår PO'en derfor sandsynligvis en betragtelig omkostningsreduktion og betydelig effektivisering i forhold til, hvad medlemmerne ville kunne opnå enkeltvis, og PO'en vil opfylde betingelserne i den forenklede metode. 2. Tilrettelæggelse af en salgsplatform skaber sandsynligvis betydelig effektivisering i visse situationer. Det er eksempelvis tilfældet, hvis PO'en udvikler et fysisk marked eller en auktionsplatform til salg af kvæg. I en sådan situation investerer PO'en i faciliteter, der kan præsentere kvæget og muliggøre handel dermed. Det kræver betydelige investeringsomkostninger og medfører væsentlige driftsomkostninger. For at opfylde betingelserne i den forenklede metode skal aktiviteten omfatte store mængder og regelmæssig handel. Dette krav vil være opfyldt, hvis salgsplatformen er den vigtigste salgskanal for PO'ens medlemmer, idet den sælger over halvdelen af sine medlemmers kvæg (målt i mængde). Det skaber sandsynligvis stordriftsfordele for kvægsalget, idet producenterne kan nå ud til et større antal købere og hurtigere, end hvis solgte hver for sig. Det kan også nedbringe transaktionsomkostningerne for sælgere og købere. I en sådan situation skaber PO'en derfor sandsynligvis betydelig effektivisering i forhold til, hvad medlemmerne ville kunne opnå enkeltvis, og PO'en vil opfylde betingelserne i den forenklede metode. 3. Oprettelse af et distributionscenter skaber sandsynligvis betydelig effektivisering i visse situationer. Det kan f.eks. være tilfældet, når PO'en foretager de nødvendige investeringer i en distributionsfacilitet såsom en samlecentral til kalve med henblik på at inddele kalvene efter visse kriterier og sikre korrekt anvendelse og vedligeholdelse af centralen. PO'en afholder de indledende investeringsomkostninger i distributionscentret ved at købe eller planlægge og opføre faciliteten. PO'en afholder andre investeringsomkostninger ved at modernisere faciliteten. Indledende og andre investeringer indebærer betydelige omkostninger, hvis de vedrører betydelige mængder. Omkostningerne ved at drive faciliteten er også betydelige, hvis betydelige dele af den mængde kalve, som PO'en distribuerer, håndteres via denne facilitet. Såfremt distributionsaktiviteterne omfatter over halvdelen af det kvæg, som PO'en markedsfører, og som dermed udgør en betydelig mængde, medfører PO'en sandsynligvis betydelig effektivisering. Det sikrer stordriftsfordele for kvægsalget, idet producenterne kan nå ud til et større antal købere og hurtigere, end hvis de selv distribuerede kvæget. Det kan også nedbringe transaktionsomkostningerne for sælgere og købere. I en sådan situation skaber PO'en derfor sandsynligvis betydelig effektivisering i forhold til, hvad medlemmerne ville kunne opnå enkeltvis, og PO'en vil opfylde betingelserne i den forenklede metode. ii) Fælles salgsfremstød 4. Fælles salgsfremstød medfører sandsynligvis betydelig effektivisering i visse situationer. Det kan f.eks. være tilfældet, hvis en PO udvikler og markedsfører et forædlet produkt. Et produkt »er forædlet«, hvis det f.eks. adskiller sig fra andre produkter på grundlag af et særligt sæt kendetegn, der opfylder særlige kundekrav. PO'en kan differentiere sit produkt på grundlag af race, foder, produktionssystem, oprindelsessted eller andre faktorer. I denne sammenhæng er det fælles salgsfremstød afsætningsdelen af en integreret strategi om at sælge et sådant forædlet produkt, og det fælles salgsfremstød er en af flere aktiviteter, der udføres for at gennemføre denne strategi. PO'en fastsætter og sikrer overholdelse af produktets specifikationer. Det omfatter f.eks. udvikling af et passende sæt specifikationer, planlægning af produktionsprocessen og kvalitetskontrol i forbindelse med sådanne specifikationer, indkøb af de rå- og hjælpestoffer, der er nødvendige for at overholde specifikationerne osv. Omkostningerne ved en sådan integreret tilgang til overholdelse af specifikationerne er betydelige, både for PO'en og dens medlemmer, hvis den omfatter over halvdelen af de mængder, som PO'en markedsfører. I en sådan situation opfylder PO'en betingelserne i den forenklede metode. Sektorspecifikke fælles kampagner, som f.eks. generel fremme af forbruget af oksekød, er ikke omfattet af undtagelsen, fordi sådanne kampagner ikke er en aktivitet, der gennemføres af en enkelt PO, men en aktivitet, der samordnes af PO'er i samme sektor, som har til formål at gavne hele sektoren og ikke blot en enkelt PO. iii) Fælles tilrettelæggelse af kvalitetskontrol 5. Fælles tilrettelæggelse af kvalitetskontrol medfører sandsynligvis betydelig effektivisering i visse situationer. Det kan eksempelvis være tilfældet, når en PO sikrer ensartet kvalitet af medlemmernes kvæg, enten fordi dette er påbudt ved lov eller ved en fastlagt standard, der kræves af køberne. PO'en hjælper først og fremmest med at opnå kvalitet gennem vejledning og ydelse af støtte vedrørende produktionsprocesser. I den forbindelse leverer PO'en tjenesteydelser såsom rådgivning om race, bedre foder, anvendelse af bedre teknikker til opdræt af kvæget, bistand vedrørende produktionsproblemer på bedriften og regulerings- og inspektionsspørgsmål, så producenten kan opnå et kvalitetsprodukt. For det andet yder PO'en veterinærtjenester (egne eller udliciterede) for at sikre sundheden og sikkerheden af det produkt (vaccination og andre forebyggende foranstaltninger, sygdomsovervågning, reproduktionsaktiviteter osv.), som er produceret af dens medlemmer, og som PO'en vil markedsføre. Desuden foretager PO'en test, enten for at påvise over for uafhængige certificeringsorganer/kontrollanter, at produkterne opfylder de lovpligtige sikkerhedskrav eller kvalitetsstandardkravene, og/eller for at bevise over for køberen/køberne, at produkterne opfylder dennes/deres yderligere krav. Omkostningerne ved alle disse aktiviteter er betydelige, hvis disse aktiviteter omfatter mere end halvdelen af det kvæg, som PO'en markedsfører. I en sådan situation skaber PO'en sandsynligvis betydelig effektivisering, fordi det ville være langt dyrere for medlemmerne hver for sig at opnå samme resultat, og som følge heraf opfylder PO'en betingelserne i den forenklede metode. iv) Fælles brug af udstyr eller lagerfaciliteter 6. Fælles brug af udstyr medfører sandsynligvis betydelig effektivisering i visse situationer. Det kan f.eks. være tilfældet, hvis PO'en foretager den nødvendige investering i væsentligt udstyr (f.eks. maskiner til fremstilling af foder såsom høstmaskiner og møller) og sikrer korrekt anvendelse og vedligeholdelse deraf. I et sådant tilfælde afholder PO'en indledningsvist investeringsomkostningerne ved at købe det udstyr (nyt eller brugt), der skal anvendes til at producere kvæget. PO'en afholder derefter andre omkostninger vedrørende vedligeholdelse og sikring af korrekt anvendelse af udstyret (f.eks. uddannelse). De indledende investeringer og andre omkostninger til udstyr medfører betydelige omkostninger, hvis de vedrører betydelige mængder. I denne sammenhæng er omkostningerne til anvendelsen af udstyret betydelige, hvis betydelige dele af de mængder, der markedsføres af PO'en, produceres ved hjælp af det fællesejede udstyr. Hvis udstyret derfor anvendes til at producere over halvdelen af den mængde kvæg, der markedsføres af PO'en, skaber PO'en sandsynligvis betydelig effektivisering. Nyt udstyr eller nye maskiner er ofte en nødvendighed for at øge produktiviteten samt sikre, at produktet opfylder efterspørgslen på markedet. Men nogle producenter har ikke råd til nyt udstyr på grund af de store investeringer, der kræves, og derfor kan fælles anvendelse af udstyr spare omkostninger for medlemmerne og øge deres produktivitet. I en sådan situation opfylder PO'en betingelserne i den forenklede metode. 7. Fælles brug af lagerfaciliteter medfører sandsynligvis betydelig effektivisering i visse situationer. Det kan f.eks. være tilfældet, når PO'en foretager den nødvendige investering i lagerfaciliteter (f.eks. til foder) og sikrer korrekt anvendelse og vedligeholdelse deraf. PO'en afholder de indledende investeringsomkostninger til lagerfaciliteter ved at købe eller planlægge og opføre faciliteterne. PO'en afholder andre investeringer i oplagring ved at opgradere faciliteterne. Indledende og andre investeringer i lagerfaciliteter medfører betydelige omkostninger, hvis de vedrører betydelige mængder. Omkostningerne til anvendelse af lagerfaciliteter er ligeledes betydelige, hvis betydelige andele af PO'ens produkter lagres via disse faciliteter. Såfremt lagringsaktiviteterne omfatter over halvdelen af det kvæg, som PO'en markedsfører, og som dermed udgør en betydelig mængde, medfører PO'en sandsynligvis betydelig effektivisering. Når PO'en stiller lagerfaciliteter til rådighed, kan det medføre lavere omkostninger i forhold til en situation, hvor medlemmerne hver for sig ville skulle investere i lagerfaciliteter. Muligheden for at lagre foder uden straks at levere det til PO'ens medlemmer, eventuelt i en længere periode og muligvis i større mængder, giver PO'ens medlemmer mulighed for straks at få adgang til foder om nødvendigt. Desuden kan PO'en købe større mængder foder, når prisen er mest interessant og lagre den, indtil PO'ens medlemmer bruger den. I en sådan situation opfylder PO'en betingelserne i den forenklede metode. v) Fælles forvaltning af affald direkte forbundet med produktionen af levende kvæg 8. Fælles forvaltning af affald medfører sandsynligvis betydelig effektivisering i visse situationer. Det er eksempelvis tilfældet, hvis PO'en sikrer fjernelse, oplagring og genanvendelse af affaldet på en bæredygtig måde (til energi- og biogasproduktion, til gødning osv.) for mere end halvdelen af det affald, der produceres af kvæg, der markedsføres af PO'en. I den forbindelse kan PO'en forvalte affaldshåndteringen mere effektivt, i forhold til hvad de enkelte medlemmer kan opnå hver for sig. PO'en kan f.eks. opnå stordriftsfordele ved at transportere større mængder affald, konsolidere antallet af forsendelser og reducere aflæsnings- og håndteringsomkostningerne. I en sådan situation opnår PO'en derfor sandsynligvis en betragtelig omkostningsreduktion og skaber betydelig effektivisering i forhold til, hvad de enkelte medlemmer ville kunne opnå hver for sig, og PO'en opfylder derfor betingelserne i den forenklede metode. vi) Fælles indkøb af rå- og hjælpestoffer 9. Fælles indkøb af rå- og hjælpestoffer medfører sandsynligvis betydelig effektivisering i visse situationer. Det kan f.eks. være tilfældet, hvis der indkøbes betydelige mængder, som PO'en derfor kan opnå betydelige rabatter på samt bedre leveringsbetingelser og/eller kreditvilkår for sammenlignet med, hvad en individuel producent ville kunne opnå. Ud over indkøb af disse rå- og hjælpestoffer for PO'ens regning kan PO'en sikre ordentlig oplagring og/eller levering af disse produkter til medlemmerne. Når en PO indkøber foder, dyr eller andre rå- og hjælpestoffer som f.eks. brændsel og elektricitet, til sine medlemmer, udgør disse rå- og hjælpestoffer betydelige omkostninger (51). Hvis en PO indkøber en mængde af disse rå- og hjælpestoffer, der svarer til, hvad der er nødvendigt for at producere over halvdelen af det kvæg, der markedsføres i fællesskab, skaber PO'en sandsynligvis betydelig effektivisering. I en sådan situation opfylder PO'en betingelserne i den forenklede metode. Indkøb af andre typer produktionsinput, såsom IT-support, rådgivning vedrørende genetik, veterinære tjenester og inseminationsydelser indebærer normalt ikke i sig selv betydelige omkostninger for PO'en, som det kræves i den forenklede metode, og det er derfor ikke sandsynligt, at PO'en vil skabe betydelig effektivisering, så den kan omfattes af undtagelsen. vii) Kombinationer af aktiviteter 10. Kombinationer af aktiviteter i en situation, hvor ingen af aktiviteterne omfatter mere end halvdelen af det kvæg, som markedsføres af PO'en, skaber sandsynligvis betydelig effektivisering i visse situationer. Boksen om kombinerede aktiviteter nedenfor indeholder yderligere oplysninger. MARKAFGRØDESEKTOREN Anvendelse af testen betydelig effektivisering Eksempler på situationer, hvor de fælles aktiviteter anført i artikel 171 i forordningen om fusionsmarkedsordningen sandsynligvis medfører betydelig effektivisering i forbindelse med den forenklede metode. i) Fælles distribution Fælles distribution kan omfatte følgende aktiviteter: fælles transport, oprettelse af et distributionscenter eller en salgsinfrastruktur og/eller tilrettelæggelse af en salgsplatform. 1. Fælles transport skaber sandsynligvis betydelig effektivisering i visse situationer. Det kan eksempelvis være tilfældet, hvis PO'en organiserer transporttjenester (vej- eller jernbanetransport eller skibsfart) fra høststedet til køberens oplagrings- eller forarbejdningssted for over halvdelen af den mængde afgrøder, som PO'en markedsfører. I den forbindelse kan PO'en forvalte transportvirksomheden mere effektivt, i forhold til hvad de enkelte medlemmer kan opnå hver for sig. PO'en kan f.eks. opnå stordriftsfordele ved at transportere større mængder, konsolidere antallet af forsendelser og reducere aflæsnings- og håndteringsomkostninger. I en sådan situation opnår PO'en derfor sandsynligvis en betragtelig omkostningsreduktion og skaber betydelig effektivisering i forhold til, hvad de enkelte medlemmer ville kunne opnå hver for sig, og PO'en opfylder derfor betingelserne i den forenklede metode. 2. Oprettelse af et distributionscenter eller en salgsinfrastruktur og/eller tilrettelæggelse af en salgsplatform. Kommissionen er ikke bekendt med en situation, hvor et distributionscenter, en salgsinfrastruktur og/eller en onlinesalgsplatform i sig selv kan skabe tilstrækkelig betydelig effektivisering til at opfylde betingelserne i testen betydelig effektivisering i markafgrødesektoren. Hvis omkostningerne ved disse aktiviteter i kombination med andre aktiviteter såsom transport og kvalitetskontrol er betydelige, kan et distributionscenter imidlertid skabe betydelig effektivisering, hvis de omfattede mængder svarer til over halvdelen af, hvad PO'en markedsfører. Således skaber PO'en sandsynligvis betydelig effektivisering og vil derfor opfylde betingelserne i den forenklede metode. PO'en kan f.eks. forvalte et fælles distributionscenter, transporten af produktionen og en onlinesalgsplatform. Hvis de mængder, der er omfattet af disse aktiviteter, udgør over halvdelen af de mængder, der markedsføres af PO'en, er omkostningerne ved at oprette og forvalte disse aktiviteter betydelige, og aktiviteterne vil sandsynligvis samlet skabe betydelig effektivisering, således at PO'en ville opfylde betingelserne i forenklede metode. ii) Fælles salgsfremstød 3. Fælles salgsfremstød medfører sandsynligvis betydelig effektivisering i visse situationer. Det kan f.eks. være tilfældet, hvis en PO udvikler og markedsfører et forædlet produkt. Et produkt »er forædlet«, hvis det f.eks. adskiller sig fra andre produkter på grundlag af et særligt sæt kendetegn, der opfylder særlige kundekrav. PO'en kan differentiere sit produkt på grundlag af proteinindholdet, de anvendte frø, anvendelsen af gødning, afgrødens vandindhold og størrelse ved levering eller på oprindelsesstedet samt andre faktorer. I oliefrøsektoren kan salgsfremstødet f.eks. omfatte tekniske oplysninger om foderrationer. I denne sammenhæng er det fælles salgsfremstød afsætningsdelen af en integreret strategi om at sælge et sådant forædlet produkt, og det fælles salgsfremstød er en af flere aktiviteter, der udføres for at gennemføre denne strategi. PO'en fastsætter og sikrer overholdelse af produktets specifikationer. Det omfatter f.eks. udvikling af et passende sæt specifikationer, planlægning af produktionsprocessen og kvalitetskontrol i forbindelse med sådanne specifikationer, indkøb af rå- og hjælpestoffer, der er nødvendige for at overholde specifikationerne osv. Omkostningerne ved en sådan integreret tilgang til overholdelse af specifikationerne er betydelige, både for PO'en og dens medlemmer, hvis den omfatter over halvdelen af de mængder, som PO'en markedsfører. I en sådan situation opfylder PO'en betingelserne i den forenklede metode. Sektorspecifikke fælles kampagner, som f.eks. generel fremme af forbruget af markafgrøder, er ikke omfattet af undtagelsen, fordi sådanne kampagner ikke er en aktivitet, der gennemføres af en enkelt PO, men en aktivitet, der samordnes af PO'er i samme sektor, som har til formål at gavne hele sektoren og ikke blot en enkelt PO. iii) Fælles tilrettelæggelse af kvalitetskontrol 4. Fælles tilrettelæggelse af kvalitetskontrol medfører sandsynligvis betydelig effektivisering i visse situationer. Det kan eksempelvis være tilfældet, når en PO sikrer ensartet kvalitet af de produkter, som medlemmerne producerer, enten fordi dette er påbudt ved lov eller ved en fastlagt standard, der kræves af køberne. Det kan være tilfældet, hvis der foretages fælles tørring og blanding af afgrøder for at opnå en kvalitetsstandard, som brugeren efterspørger. PO'en hjælper først og fremmest med at opnå kvalitet gennem vejledning og ydelse af støtte vedrørende produktionsprocesser. I den forbindelse yder PO'en områdetjenesteydelser såsom rådgivning om forbedrede metoder til anvendelse af kemikalier og gødningsstoffer, anvendelse af bedre teknikker f.eks. hypning, gødskning, udplantning, skadedyrsbekæmpelse osv. og/eller bistand med produktionsproblemer på bedriften og lovgivnings- og inspektionsmæssige problemer, så producenten kan opnå et kvalitetsprodukt. For det andet udfører PO'en også laboratorietest (egne eller udliciterede) for at kontrollere kvaliteten af de afgrøder (proteiner, fugt, frøenes størrelse, urenheder osv.), som er produceret af dens medlemmer, og som PO'en skal markedsføre. Sådanne test foretages enten ved at påvise over for uafhængige certificeringsorganer/kontrollanter, at produkterne opfylder de reguleringsmæssige krav eller standardkravene og/eller ved at bevise over for køberen/køberne, at produkterne opfylder dennes/deres krav. Hvis aktiviteterne omfatter mere end halvdelen af den mængde markafgrøder, som PO'en markedsfører, er omkostningerne ved dem betydelige. I en sådan situation skaber PO'en sandsynligvis betydelig effektivisering, fordi det ville være langt dyrere for medlemmerne hver for sig at opnå samme resultat. PO'en opfylder derfor betingelserne i den forenklede metode. iv) Fælles brug af udstyr eller lagerfaciliteter 5. Fælles brug af udstyr medfører sandsynligvis betydelig effektivisering i visse situationer. Det kan f.eks. være tilfældet, når PO'en foretager de nødvendige investeringer i væsentlige landbrugsmaskiner (såsom en høstmaskine eller et tørringsanlæg) og sikrer korrekt anvendelse og vedligeholdelse deraf. I et sådant tilfælde afholder PO'en indledningsvist investeringsomkostninger ved at købe udstyret (nyt eller brugt) til produktion af markafgrøder og/eller håndtering af den høstede afgrøde. PO'en afholder derefter andre omkostninger vedrørende vedligeholdelse og sikring af korrekt anvendelse af udstyret (f.eks. uddannelse). De indledende investeringer og andre omkostninger til udstyr medfører betydelige omkostninger, hvis de vedrører betydelige mængder. I denne sammenhæng er omkostningerne til anvendelsen af udstyret betydelige, hvis betydelige dele af de mængder, der markedsføres af PO'en, produceres ved hjælp af det fællesejede udstyr. Hvis udstyret anvendes til at producere over halvdelen af den mængde afgrøder, der markedsføres af PO'en, skaber PO'en således sandsynligvis betydelig effektivisering. Nyt udstyr eller nye maskiner er ofte en nødvendighed for at øge produktiviteten samt sikre, at produktet opfylder efterspørgslen på markedet. Men nogle producenter har ikke råd til nyt udstyr på grund af de store investeringer, der kræves, og derfor kan fælles anvendelse af udstyr spare omkostninger for medlemmerne og øge deres produktivitet. I en sådan situation opfylder PO'en betingelserne i den forenklede metode. 6. Fælles brug af lagerfaciliteter medfører sandsynligvis betydelig effektivisering i visse situationer. Det kan f.eks. være tilfældet, når PO'en foretager de nødvendige investeringer i lagerfaciliteter for at leve op til sundhedskrav og sektorspecifikke krav og sikrer korrekt anvendelse og vedligeholdelse af faciliteterne. PO'en afholder de indledende investeringsomkostninger til lagerfaciliteter ved at købe eller planlægge og opføre faciliteterne. PO'en afholder andre investeringsomkostninger til modernisering af lagerfaciliteterne. Investeringer i lagerfaciliteter medfører betydelige omkostninger, hvis de vedrører betydelige mængder. Omkostningerne til anvendelse af lagerfaciliteter er ligeledes betydelige, hvis betydelige andele af PO'ens produkter lagres via disse faciliteter. Såfremt oplagringsaktiviteterne omfatter over halvdelen af de afgrøder, som PO'en markedsfører, og som dermed udgør en betydelig mængde, medfører PO'en sandsynligvis betydelig effektivisering. Når PO'en stiller lagerfaciliteter til rådighed, kan det medføre lavere omkostninger i forhold til en situation, hvor medlemmerne hver for sig ville skulle investere i lagerfaciliteter. Muligheden for at lagre produktet uden straks at levere det til en tredjepart, eventuelt i en længere periode og muligvis i større mængder, giver PO'ens medlemmer mulighed for at sælge deres produkter, når prisen er mest gunstig og ikke nødvendigvis på høsttidspunktet, når udbuddet er størst. I en sådan situation opfylder PO'en betingelserne i den forenklede metode. v) Fælles indkøb af rå- og hjælpestoffer 7. Fælles indkøb af rå- og hjælpestoffer medfører sandsynligvis betydelig effektivisering i visse situationer. Det kan f.eks. være tilfældet, hvis der indkøbes betydelige mængder, som PO'en derfor kan opnå betydelige rabatter på samt bedre leveringsbetingelser og/eller kreditvilkår for sammenlignet med, hvad en individuel producent ville kunne opnå. Ud over at købe disse rå- og hjælpestoffer for egen regning kan PO'en sikre korrekt lagring og/eller levering af disse produkter. Når en PO indkøber gødningsstoffer, pesticider eller energi (brændstof, el) for sine medlemmer, udgør disse rå- og hjælpestoffer betydelige omkostninger (52). Hvis en PO indkøber en mængde af disse rå- og hjælpestoffer, der svarer til, hvad der er nødvendigt for at producere over halvdelen af de afgrøder, der markedsføres i fællesskab, skaber PO'en sandsynligvis betydelig effektivisering. I en sådan situation opfylder PO'en betingelserne i den forenklede metode. Indkøb af andre typer produktionsinput, såsom IT-support, finansielle tjenesteydelser, økonomisk eller teknisk rådgivning, test og tilrettelæggelse af høst udgør normalt ikke i sig selv betydelige omkostninger for PO'en. Det er derfor ikke sandsynligt, at PO'en vil skabe betydelig effektivisering, så den kan omfattes af undtagelsen. vi) Kombinationer af aktiviteter 8. Kombination af aktiviteter i en situation, hvor ingen af aktiviteterne omfatter mere end halvdelen af de markafgrøder, som markedsføres af PO'en, skaber sandsynligvis betydelig effektivisering i visse situationer. Boksen om kombinerede aktiviteter nedenfor indeholder yderligere oplysninger. Kombinationer af aktiviteter Eksempler på situationer hvor de kombinerede aktiviteter i artikel 169, 170 og 171 i forordningen om fusionsmarkedsordningen sandsynligvis medfører betydelig effektivisering i forbindelse med den forenklede metode. Hvis aktiviteterne omfatter mere end halvdelen af den mængde produkter, som PO'en markedsfører, skaber de ovenfor beskrevne effektiviseringsfremmende aktiviteter i mange tilfælde betydelig effektivisering. Når en PO udfører to eller flere effektivitetsfremmende aktiviteter, der hver omfatter produktmængder, der er mindre end halvdelen af de produktmængder, der markedsføres af PO'en, kan den effektivisering, der skabes som en sum og/eller kombination af de forskellige aktiviteter, være betydelig nok, til at PO'en består testen betydelig effektivisering. Det kan forekomme, at forskellige effektiviseringsfremmende aktiviteter omfatter de samme produktmængder (dvs., at aktiviteterne overlapper), eller at de omfatter separate produktmængder. Hvis en effektiviseringsfremmende aktivitet omfatter en meget lille andel (f.eks. 10 % eller 15 %) af de produktmængder, der markedsføres af PO'en, er det usandsynligt, at den bidrager til at skabe betydelig effektivisering, fordi den i sig selv skaber begrænset effektivisering, og det er usandsynligt, at den i kombination med en anden aktivitet betydeligt vil øge effekten af PO'ens effektiviseringsskabende aktiviteter. Det er således usandsynligt, at en PO vil skabe betydelig effektivisering ved at udføre yderligere en effektiviseringsfremmende aktivitet, der omfatter en meget lille andel af de markedsførte produktmængder. Med andre ord er det usandsynligt, at en PO kan bestå testen betydelig effektivisering ved at udføre yderligere en effektivitetsfremmende aktivitet, der omfatter en meget lille andel af de markedsførte produktmængder. Da forholdet mellem fordelene ved stordrift ikke er lineært, er den effektivisering, der opnås gennem en aktivitet for en givet mængde, større end to gange den effektivisering, der opnås med to aktiviteter, som omfatter halvt så stor en mængde. Tilsvarende er den effektivisering, der opnås med to aktiviteter omfattende halvdelen af en givet produktmængde, også større end tre gange den effektivisering, der opnås gennem tre aktiviteter, der omfatter en tredjedel af denne produktmængde. En PO kan derfor bestå testen betydelig effektivisering ved at kombinere effektiviseringsfremmende aktiviteter, hvis den samlede produktmængde, der er omfattet af en sådan kombination af aktiviteter (summen af de produktmængder, der er omfattet af de forskellige aktiviteter), er højere end produktmængden for en enkelt aktivitet, og når denne samlede mængde stiger, hver gang en aktivitet tilføjes. Hvis der udføres to effektiviseringsfremmende aktiviteter, er det sandsynligt, at kombinationen af de to aktiviteter vil skabe betydelig effektivisering, hvis summen af de produktmængder, der er omfattet af de to aktiviteter, er højere end 70 % af de mængder, der markedsføres af PO'en. I et sådant tilfælde omfatter ingen aktivitet mindre end 20 % af produktmængden (ellers ville PO'en bestå testen betydelig effektivisering med den anden aktivitet vurderet individuelt, dvs., at der ikke ville være behov for en kombination med en anden aktivitet). Hvis mindst én aktivitet omfatter en produktmængde på mindst 35 %, vil summen og/eller kombinationen af den effektivisering, der skabes af de to aktiviteter, sandsynligvis være betydelig nok til, at PO'en kan bestå testen betydelig effektivisering. Hvis der udføres tre effektiviseringsfremmende aktiviteter, er det sandsynligt, at kombinationen af de tre aktiviteter vil skabe betydelig effektivisering, hvis summen af de produktmængder, der er omfattet af de tre aktiviteter, er højere end 100 % af de mængder, der er omfattet af PO'ens markedsføring. I et sådant tilfælde omfatter ingen aktivitet mindre end 20 % af produktmængden (ellers ville PO'en bestå testen betydelig effektivisering med en af de to andre aktiviteter eller med de to aktiviteter tilsammen). Der kan forekomme en række kombinationer af tre aktiviteter (f.eks. to, der omfatter produktmængder på omkring 40 % hver samt en tredje aktivitet, der omfatter omkring 20 %, eller tre aktiviteter, der hver omfatter en mængde på omkring 33 %). Kombinationen af den effektivisering, der skabes af de tre aktiviteter, vil sandsynligvis være betydelig nok til, at PO'en kan bestå testen betydelig effektivisering. Det er særdeles usandsynligt, at en aktivitet, der i sig selv ikke er tilstrækkelig til at skabe betydelig effektivisering (f.eks. indkøb af IT-tjenester, kampagner til generel fremme), kan skabe betydelig effektivisering i kombination med andre aktiviteter, og det er således særdeles usandsynligt, at den kan bidrage til at skabe betydelig effektivisering, når aktiviteter kombineres. i) Kombination af to aktiviteter med overlappende produktmængder: Det kan eksempelvis forekomme, hvis PO'en anvender udstyr til blanding af korn med forskellige karakteristika for at imødekomme kundekrav, og PO'en lagrer korn til det formål. Disse to integrerede aktiviteter gør det muligt for PO'en at tilfredsstille kundernes ønsker om blandinger med særlige karakteristika (som f.eks. bagerier), hvilke den enkelte landbruger enten slet ikke ville kunne tilfredsstille eller ikke kunne tilfredsstille med hensyn til kvalitet/mængde/frist/pris. Hvis disse to aktiviteter, som PO'en udfører, samlet betragtet omfatter mere end 70 % af den mængde markafgrøder, der markedsføres af PO'en, har de potentiale til at medføre betydelige omkostningsbesparelser sammenlignet med en situation, hvor de enkelte producenter forsøger at tilfredsstille efterspørgslen efter specifikke kornblandinger, og de kan endda skabe mulighed for, at PO'en kan udbyde blandinger, som medlemmerne ikke ville kunne udbyde hver for sig. I en sådan situation skaber PO'en sandsynligvis betydelig effektivisering og opfylder derfor betingelserne i den forenklede metode. ii) Kombination af to aktiviteter uden overlappende produktmængder: Dette kan eksempelvis forekomme, når PO'en indkøber en del af det foder, der kræves til medlemmernes kalveopdræt, og PO'ens medlemmer anvender udstyr, der er indkøbt i fællesskab, til produktionen af en anden del af det foder, som kræves til medlemmernes kalveopdræt. Hvis disse to aktiviteter, som PO'en udfører, samlet betragtet omfatter mere end 70 % af den mængde kvæg, der markedsføres af PO'en, har de potentiale til at medføre betydelige omkostningsbesparelser sammenlignet med en situation, hvor kvægopdrætterne hver for sig indkøber foderet på markedet eller producerer det på maskiner, som de har erhvervet hver for sig. I en sådan situation skaber PO'en sandsynligvis betydelig effektivisering og opfylder derfor betingelserne i den forenklede metode. iii) Kombination af tre aktiviteter med overlappende produktmængder: Kombinationen af aktiviteter i en situation, hvor ingen af aktiviteterne omfatter mere end halvdelen af den olivenolie, som markedsføres af PO'en, skaber sandsynligvis betydelig effektivisering i visse situationer. Det kan f.eks. være tilfældet, hvis PO'en kombinerer aktiviteter i tilknytning til salget af olivenolie på flaske. Hvis en PO lagrer olivenolien, udfører aftapning og mærkning og driver et distributionsnetværk, udgør disse tre aktiviteter et integreret system til produktion af olivenolie på flaske, som medfører betydelige investeringsomkostninger. Hvis den mængde olivenolie, der forarbejdes via dette integrerede system omfatter mindst en tredjedel af den mængde olivenolie, som PO'en markedsfører, har disse aktiviteter samlet betragtet potentiale til at skabe betydelige omkostningsbesparelser sammenlignet med en situation, hvor disse aktiviteter udføres af olivenolieproducenterne hver for sig. I en sådan situation skaber PO'en sandsynligvis betydelig effektivisering og opfylder derfor betingelserne i den forenklede metode.